Spørger man turistbranchen i Nordjylland, går det ikke helt så godt for campingpladserne, som det kunne have gjort. De seneste år har Jammerbugt, Hjørring og Frederikshavn kommuner tabt et stort antal overnatninger under åben himmel, og der skal nye initativer til, hvis den udvikling skal vendes. Derfor har Jammerbugt Kommune søsat et projekt, der skal sikre vækst i det nordjyske campingerhverv. Et projekt, der nu har fået tilsagn om økonomisk støtte fra Erhvervsministeriets landdistriktspulje. I alt får projektet 284.000 kroner til at etablere et såkaldt netværksforløb i campingsektoren i Nordjylland. Målsætningen er at stabilisere campingsektoren og på sigt skabe vækst i en af de vigtige grene af den nordjyske turisme. Projektet er bare et af 51 projekter, der har fået i alt 11 millioner kroner til at skabe vækst og udvikling i landdistrikterne.

Opsummering:
Erhvervsministeriet giver 11 millioner kroner til initiativer i landdistrikterne - ét nordjysk projekt har fået støtte til at sikre flere campister de næste år.